ROZHODNUTIE KOMISIE
z 26. januára 2005,
ktorým sa menia a dopĺňajú rozhodnutia 2001/881/ES a 2002/459/ES, pokiaľ ide o zoznam hraničných inšpekčných staníc
(oznámené pod číslom dokumentu K(2005) 126)
(Text s významom pre EHP)
(2005/102/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu, najmä na jej článok 20 ods. 3 (1),
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (2), najmä na jej článok 6 ods. 4,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (3), najmä na jej článok 6 ods. 2,
keďže:
(1)
Je potrebné aktualizovať rozhodnutie Komisie 2001/881/ES zo 7. decembra 2001, ktorým sa vyhotovuje zoznam hraničných inšpekčných staníc odsúhlasených pre veterinárne kontroly zvierat a živočíšnych produktov z tretích krajín, a ktorým sa aktualizujú podrobné pravidlá týkajúce sa kontrol, ktoré majú vykonávať odborníci Komisie (4), aby zohľadňoval najmä vývoj v určitých členských štátoch, pokiaľ ide o uvedené stanice, a inšpekcie Spoločenstva vykonané v súlade s uvedeným rozhodnutím. V zozname hraničných inšpekčných staníc uvedenom v rozhodnutí 2001/881/ES (ďalej „zoznam“) má každá hraničná inšpekčná stanica číslo jednotiek TRACES. TRACES je počítačový systém zavedený rozhodnutím Komisie 2004/292/ES (5), ktorý nahrádza predošlý systém Animo vybudovaný na sieti zavedenej rozhodnutím Komisie 91/398/EHS (6) a slúži na sledovanie pohybu zvierat a niektorých výrobkov v rámci obchodu a dovozu v Spoločenstve.
(2)
Po uspokojivej inšpekcii vykonanej v súlade s rozhodnutím 2001/881/ES sa majú do zoznamu vložiť ďalšie hraničné inšpekčné stanice, a to Daugavpils, Riga, Rezekne a Ventspils v Lotyšsku, Castellón v Španielsku a Gyékényes, Kelebia a Eperjeske v Maďarsku.
(3)
Na žiadosť Spojeného kráľovstva sa prístav mesta North Shields a na žiadosť Francúzska sa Divonne a prístav mesta La Rochelle Rochefort vypúšťajú zo zoznamu.
(4)
Okrem toho by sa mal zoznam aktualizovať, pokiaľ ide o počet hraničných inšpekčných staníc schválených v súlade s rozhodnutím 2001/881/ES, aby zohľadňoval posledné zmeny týkajúce sa kategórií zvierat alebo výrobkov, ktoré možno na staniciach kontrolovať a usporiadania inšpekčných stredísk na uvedených staniciach.
(5)
Zoznam sa niekoľkokrát aktualizoval. Preto je v záujme prehľadnosti právnych predpisov Spoločenstva vhodné, aby bol nahradený zoznamom uvedeným v tomto rozhodnutí. Rozhodnutie 2001/881/ES by sa preto malo zodpovedajúcim spôsobom zmeniť a doplniť.
(6)
V zozname jednotiek uvedenom v rozhodnutí Komisie 2002/459/ES zo 4. júna 2002, ktorým sa vytvára zoznam jednotiek v počítačovej sieti Animo a ruší rozhodnutie 2000/287/ES (7) má každá hraničná inšpekčná stanica v Spoločenstve číslo jednotiek TRACES. V záujme zabezpečenia konzistentnosti právnych predpisov Spoločenstva by tento zoznam mal byť zodpovedajúcim spôsobom aktualizovaný, aby zohľadňoval všetky relevantné zmeny a zhodoval sa so zoznamom uvedeným v rozhodnutí 2001/881/ES. Rozhodnutie 2002/459/ES by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2001/881/ES sa nahrádza znením prílohy I k tomuto rozhodnutiu.
Článok 2
Príloha k rozhodnutiu 2002/459/ES sa mení a dopĺňa v súlade s prílohou II k tomuto rozhodnutiu.
Článok 3
Toto rozhodnutie je určené členským štátom.
V Bruseli 26. januára 2005